Félag sauðfjárbænda í Borgarfirði hefur sent frá sér fréttaritið „ Smalann “ fyrir þetta ár 2015 . Það hefur komið óslitið út frá árinu 2001 . Blaðið í ár er alls 40 síður að stærð . Þar er fjallað um mál tengd sauðfjárræktinni í heild , ræktunarstarf á félagssvæðinu , starf félagsins og fleira . Smalanum er dreift á öll lögbýli í Mýra - og Borgarfjarðarsýslu . Honum hefur einnig verið dreift á aðalfundi LS og víðar . Blaðið er í ár einnig lagt út á vefsetri Landssamtaka sauðfjárbænda , saudfe.is . Þar má nú líka finna öll tölublöð frá og með árinu 2002 . Davíð Sigurðsson í Miðgarði , formaður Félags sauðfjárbænda í Borgarfirði , skrifar leiðara blaðsins . Þar segir meðal annars : „ Það er því miður tilfinning mín að við séum að gefa of mikið eftir í því að halda lambakjötinu okkar að neytendum , það er kannski ekki okkur að kenna að verslanir senda bara út auglýsingar með tilboðum á svína og kjúklingakjöti , eða hvað ? Þurfum við ekki að fara að ýta betur við afurðastöðvunum í vöruþróun , framsetningu og meðhöndlun ? Það er ekki skemmtilegt að labba í gegnum verslanir og sjá fína lambakjötið okkar sem við höfum lagt okkur fram við að framleiða nánast eingöngu boðið frosið og grófsagað í þykkum plastpokum og á lægra verði en þekkist úti í hinum stóra heimi . Þarna eru sóknartækifæri að mínu mati , ekki það að helstu sóknartækifæri greinarinnar eru í útflutningi , en við þurfum að geta verið stolt af lambakjötinu hér heima líka . Nú þegar styttist í næstu búvörusamninga þá þurfum við að taka höndum saman og komast að sameiginlegri niðurstöðu um það hvernig við sjáum sauðfjárrækt fyrir okkur sem atvinnugrein í framtíðinni . Núverandi kerfi er ekki gallalaust og við þurfum að vera ófeimin við að kynna okkur aðrar leiðir og passa okkur á því að festast ekki í því fari að horfa bara á það sem kemur sér best fyrir mig núna , við verðum að vera tilbúin að skoða þær leiðir sem koma sér best fyrir greinina í heild . “